               9.2.2018

               MT

               Il-Ġurnal Uffiċjali tal-Unjoni Ewropea

               C 50/91

         P8_TA(2016)0081
   Ftehim interistituzzjonali dwar Tfassil Aħjar tal-Liġijiet
   Deċiżjoni tal-Parlament Ewropew tad-9 ta' Marzu 2016 dwar il-konklużjoni ta' Ftehim Interistituzzjonali dwar Tfassil Aħjar tal-Liġijiet bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea (2016/2005(ACI))
   (2018/C 050/13)

      Il-Parlament Ewropew,

               —

               wara li kkunsidra d-deċiżjoni tal-Konferenza tal-Presidenti tas-16 ta' Diċembru 2015,

               —

               wara li kkunsidra l-abbozz ta' Ftehim Interistituzzjonali dwar Tfassil Aħjar tal-Liġijiet bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea,

               —

               wara li kkunsidra l-Artikolu 17(1) tat-Trattat dwar l-Unjoni Ewropea,

               —

               wara li kkunsidra l-Artikolu 295 tat-Trattat dwar il-Funzjonament tal-Unjoni Ewropea,

               —

               wara li kkunsidra l-proposta tal-Kummissjoni għal Ftehim Interistituzzjonali dwar ir-Regolamentazzjoni Aħjar (COM(2015)0216 u l-annessi tiegħu),

               —

               wara li kkunsidra l-Ftehim Qafas tal-20 ta' Ottubru 2010 dwar ir-relazzjonijiet bejn il-Parlament Ewropew u l-Kummissjoni Ewropea (1) (“il-Ftehim Qafas tal-2010”),

               —

               wara li kkunsidra l-Ftehim Interistituzzjonali tas-16 ta' Diċembru 2003 dwar Tfassil Aħjar tal-Liġijiet bejn il-Parlament Ewropew, il-Kunsill tal-Unjoni Ewropea u l-Kummissjoni tal-Komunitajiet Ewropej (2) (“il-Ftehim Interistituzzjonali tal-2003”),

               —

               wara li kkunsidra r-riżoluzzjoni tiegħu tal-4 ta' Frar 2014 dwar l-Idoneità Regolatorja tal-UE, Sussidjarjetà u Proporzjonalità – id-19-il rapport dwar it-Tfassil Aħjar tal-Liġijiet li jkopri s-sena 2011 (3),

               —

               wara li kkunsidra r-riżoluzzjoni tiegħu tas-16 ta' Settembru 2015 dwar il-Programm ta' Ħidma tal-Kummissjoni għall-2016 (4),

               —

               wara li kkunsidra l-konklużjonijiet tal-Kunsill Ewropew tat-18 u d-19 ta' Frar 2016,

               —

               wara li kkunsidra l-Artikolu 140(1) tar-Regoli ta' Proċedura tiegħu,

               —

               wara li kkunsidra r-rapport tal-Kumitat għall-Affarijiet Kostituzzjonali (A8-0039/2016),

               A.

               billi l-Parlament appella kemm-il darba għan-negozjar mill-ġdid tal-Ftehim Interistituzzjonali tal-2003 sabiex iqis l-ambjent leġiżlattiv il-ġdid li nħoloq bit-Trattat ta' Lisbona, jikkonsolida l-aqwa prattiki attwali u jaġġorna lil dak il-ftehim b'konformità mal-aġenda dwar 'tfassil aħjar tal-liġijiet';

               B.

               billi l-Kumitat tar-Reġjuni, il-Kumitat Ekonomiku u Soċjali Ewropew u diversi parlamenti nazzjonali esprimew il-fehmiet tagħhom dwar il-Komunikazzjoni tal-Kummissjoni tad-19 ta' Mejju 2015 dwar Regolamentazzjoni aħjar għal riżultati aħjar – Aġenda tal-UE (COM(2015)0215), il-proposta tal-Kummissjoni msemmija hawn fuq għal Ftehim Interistituzzjonali dwar Regolamentazzjoni aħjar jew il-kunsens milħuq bejn l-istituzzjonijiet dwar Ftehim Interistituzzjonali ġdid dwar Tfassil Aħjar tal-Liġijiet;

               C.

               billi, fir-riżoluzzjoni tiegħu msemmija hawn fuq tas-16 ta' Settembru 2015, il-Parlament laqa' l-ftuħ tan-negozjati għal ftehim interistituzzjonali ġdid dwar tfassil aħjar tal-liġijiet u stabbilixxa għadd ta' prijoritajiet, partikolarment dwar il-kwalità tal-abbozzar leġiżlattiv tal-Kummissjoni, l-ipprogrammar pluriennali u annwali, it-tisħiħ tal-valutazzjoni tal-impatt tal-abbozzi ta' liġi, it-trattament ugwali taż-żewġ fergħat tal-awtorità leġiżlattiva tul il-proċess leġiżlattiv kollu f'dak li jikkonċerna l-aċċess għall-informazzjoni, konsultazzjonijiet interistituzzjonali korretti, is-segwitu min-naħa tal-Kummissjoni għall-proposti u r-rakkomandazzjonijiet tal-Parlament u l-għoti ta' ġustifikazzjonijiet iddettaljati għal kull irtirar previst;

               D.

               billi n-negozjati interistituzzjonali nbdew formalment fil-25 ta' Ġunju 2015;

               E.

               billi, fis-16 ta' Diċembru 2015, il-Konferenza tal-Presidenti approvat, b'maġġoranza tal-voti, il-ftehim proviżorju li kien intlaħaq bejn in-negozjaturi tat-tliet istituzzjonijiet fit-8 ta' Diċembru 2015 dwar id-diċitura ta' Ftehim Interistituzzjonali dwar Tfassil Aħjar tal-Liġijiet ġdid (“il-FII l-ġdid”);

               F.

               billi l-FII l-ġdid għandu l-għan li jissostitwixxi l-Ftehim Interistituzzjonali tal-2003 u l-Approċċ Komuni Interistituzzjonali għall-Valutazzjoni tal-Impatt ta' Novembru 2005, u billi l-Anness tal-FII l-ġdid huwa maħsub biex jissostitwixxi l-Qbil Komuni dwar l-Atti Delegati tal-2011;

               G.

               billi, skont id-dikjarazzjoni tal-Parlament Ewropew u l-Kummissjoni li tinsab fl-Anness II għal din id-deċiżjoni, il-FII l-ġdid japplika mingħajr preġudizzju għall-Ftehim Qafas tal-2010,

               H.

               billi, madankollu, ċerti dispożizzjonijiet tal-Ftehim Qafas tal-2010 jaf jgħaddi żmienhom jew jistgħu jeħtieġu li jiġu aġġornati bħala riżultat tal-FII l-ġdid;

               I.

               billi l-FII l-ġdid jipprevedi aktar negozjati interistituzzjonali, b'mod partikolari dwar l-arranġamenti prattiċi għall-kooperazzjoni u l-iskambju ta' informazzjoni fil-kuntest tal-konklużjoni ta' ftehimiet internazzjonali u dwar il-kriterji għall-applikazzjoni tal-Artikoli 290 u 291 tat-TFUE dwar l-atti delegati u l-atti ta' implimentazzjoni rispettivament;

               J.

               billi ċerti dispożizzjonijiet tar-Regoli ta' Proċedura tal-Parlament se jkun jeħtieġ li jiġu adattati bħala konsegwenza tal-FII l-ġdid, bħalma huma dawk li jikkonċernaw il-Programm ta' Ħidma tal-Kummissjoni u l-verifika tal-bażi ġuridika tal-atti;

               K.

               billi l-FII l-ġdid jindirizza, b'xi mod jew ieħor, il-preokkupazzjonijiet ewlenin espressi mill-Kumitat Parlamentari għall-Affarijiet Kostituzzjonali fil-“Kontribuzzjoni tal-Kumitat AFCO għall-pożizzjoni tal-Parlament Ewropew għan-negozjati dwar reviżjoni tal-Ftehim Interistituzzjonali dwar Regolamentazzjoni Aħjar” tat-22 ta' April 2015;

               1.

               Jilqa' l-ftehim li ntlaħaq bejn l-istituzzjonijiet, u jqis li dan jikkostitwixxi bażi tajba biex tiġi stabbilita u żviluppata relazzjoni ġdida, aktar miftuħa u trasparenti bejniethom bil-ħsieb li jsir tfassil aħjar tal-liġijiet fl-interess taċ-ċittadini tal-Unjoni;

               2.

               Jiddispjaċih ħafna, fil-kuntest tat-tfassil aħjar tal-liġijiet, li n-negozjati dwar il-FII naqsu milli jsegwu l-prattika stabbilita f'dik li hi proċedura ta' kumitat fil-Parlament Ewropew;

               3.

               Jilqa, b'mod partikolari, ir-riżultati tan-negozjati fir-rigward tal-programmazzjoni interistituzzjonali pluriennali u annwali, is-segwitu min-naħa tal-Kummissjoni għall-inizjattivi leġiżlattivi tal-Parlament, u l-għoti ta' ġustifikazzjonijiet għall-irtirar previst ta' proposti leġiżlattivi u l-konsultazzjonijiet dwar tali rtirar; jenfasizza li l-fokus qawwi li sar qbil dwaru fuq il-programm ta' ħidma tal-Kummissjoni ma jistax jiġi mifhum li jiġġustifika xi restrizzjoni tas-setgħat leġiżlattivi jew id-dritt ta' inizjattiva tal-Parlament stess; jilqa' l-iskambju interistituzzjonali ta' fehmiet li sar qbil dwaru f'każ li tiġi prevista modifika tal-bażi ġuridika ta' att, u jesprimi d-determinazzjoni qawwija tiegħu li jirreżisti kwalunkwe tentattiv li jdgħajjef is-setgħat leġiżlattivi tal-Parlament Ewropew permezz ta' modifika tal-bażi ġuridika;

               4.

               Jissottolinja l-importanza tad-dispożizzjonijiet tal-FII l-ġdid dwar għodod ta' tfassil aħjar tal-liġijiet (valutazzjonijiet tal-impatt, konsultazzjonijiet pubbliċi u konsultazzjonijiet mal-partijiet ikkonċernati, valutazzjonijiet, eċċ.) biex isir proċess ta' teħid ta' deċiżjonijiet informat tajjeb, inklużiv u trasparenti u biex ikun hemm l-applikazzjoni korretta tal-leġiżlazzjoni, filwaqt li jinnota li dawk id-dispożizzjonijiet isalvagwardjaw il-prerogattivi tal-leġiżlaturi; jemmen li l-valutazzjonijiet tal-impatt għandhom ikunu komprensivi u bbilanċjati u għandhom jivvalutaw, inter alia, il-kost li ma tiġix adottata l-leġiżlazzjoni meħtieġa għall-produtturi, il-konsumaturi, il-ħaddiema, l-amministraturi u l-ambjent; jinsab imħasseb li d-diċitura fir-rigward tal-valutazzjonijiet tal-impatt ma timpenjax biżżejjed lit-tliet istituzzjonijiet biex jinkludu l-intrapriżi żgħar u ta' daqs medju (SMEs) u t-testijiet tal-kompetittività fil-valutazzjonijiet tal-impatt tagħhom; jenfasizza kemm hu importanti li jiġu kkunsidrati, u li tingħata attenzjoni, lill-ħtiġijiet tal-SMEs fl-istadji kollha taċ-ċiklu leġislattiv; jenfasizza li, skont id-Dokument ta' Ħidma tal-Persunal tal-Kummissjoni tad-19 ta' Mejju 2015 dwar Linji Gwida għal Regolamentazzjoni Aħjar (SWD(2015)0111), il-valutazzjoni tal-impatt fuq l-SMEs għandha tiġi inkluża fir-rapporti tal-valutazzjoni tal-impatt u jistieden lill-Kummissjoni tagħti informazzjoni supplimentari dwar din il-prattika; jilqa' l-għan li jittejbu l-implimentazzjoni u l-applikazzjoni tal-leġislazzjoni tal-Unjoni, inter alia permezz ta' identifikazzjoni aħjar ta' miżuri nazzjonali li mhumiex meħtieġa skont il-leġiżlazzjoni tal-Unjoni li għandha tiġi trasposta (“gold-plating”), u, filwaqt li wieħed iżomm f'moħħu li l-Istati Membri huma ħielsa li japplikaw standards ogħla jekk hemm biss standards minimi ddefiniti mid-dritt tal-Unjoni, jistenna li l-Istati Membri jindikaw b'mod ċar u jiddokumentaw tali miżuri;

               5.

               Jinnota li l-kost kumulattiv tal-leġiżlazzjoni jista' jirriżulta f'diffikultajiet sinifikanti għan-negozji u għall-individwi affettwati mir-regoli tal-Unjoni;

               6.

               Jieħu nota tal-ittra tal-15 ta' Diċembru 2015 mingħand l-Ewwel Viċi President tal-Kummissjoni dwar il-funzjonament tal-Bord tal-Iskrutinju Regolatorju l-ġdid, li għandu jissorvelja l-kwalità tal-valutazzjonijiet tal-impatt li twettaq il-Kummissjoni (iżda mingħajr ma tingħatalu s-setgħa ta' veto fuq il-proposti leġislattivi, li hija kwistjoni li taqa' f'idejn l-awtoritajiet eletti); ifakkar li, fir-riżoluzzjoni tiegħu tas-27 ta' Novembru 2014 dwar ir-reviżjoni tal-linji gwida tal-valutazzjoni tal-impatt tal-Kummissjoni u r-rwol tat-test tal-SMEs (5), huwa talab li l-indipendenza tal-Bord tal-Iskrutinju Regolatorju (li qabel kien jissejjaħ “Bord ta' Valutazzjoni tal-Impatt”) tissaħħaħ inkluż, b'mod partikolari, li l-membri tal-Bord m'għandhomx jiġu soġġetti għal kontroll politiku; jemmen, f'dan ir-rigward, li l-istabbiliment tal-Bord tal-Iskrutinju Regolatorju jikkostitwixxi l-ewwel pass pożitiv fil-kisba tal-indipendenza tagħhom; josserva li l-leġiżlaturi jistgħu wkoll iwettqu l-valutazzjonijiet tal-impatt tagħhom stess fejn jidhrilhom li dan ikun meħtieġ; jinnota li l-valutazzjonijiet tal-impatt ma jiħdux post il-proċess tat-teħid tad-deċiżjonijiet politiċi; jissottolinja, barra minn hekk, li l-FII l-ġdid jipprevedi skambji ta' informazzjoni bejn l-istituzzjonijiet dwar l-aħjar prattika u metodoloġiji b'rabta mal-valutazzjonijiet tal-impatt, u b'hekk jipprovdi l-opportunità li jiġi rieżaminat fi żmien debitu l-funzjonament tal-Bord tal-Iskrutinju Regolatorju bil-ħsieb li sseħħ metodoloġija komuni;

               7.

               Jilqa' l-ftehim bejn l-istituzzjonijiet biex jikkooperaw sabiex jaġġornaw u jissemplifikaw il-leġislazzjoni u biex jiskambjaw opinjonijiet dwarha, qabel il-finalizzazzjoni tal-Programm ta' Ħidma tal-Kummissjoni; jenfasizza l-importanza tal-“Istħarriġ tal-Piż Annwali” miftiehem bħala għodda biex jiġu identifikati u mmonitorjati, b'mod ċar u trasparenti, ir-riżultati tal-isforzi tal-Unjoni, bil-għan li jiġu evitati u mnaqqsa kwalunkwe regolamentazzjoni żejda u piżijiet amministrattivi, u dan għandu jinkludi lista relatata speċifikament mal-SMEs u għandu jiddistingwi bejn il-piżijiet li l-proposti individwali tal-Kummissjoni huma intiżi li jimponu u l-atti mill-Istati Membri individwali; jirrimarka li l-fattibbiltà u l-opportunità li jiġu stabbiliti objettivi għat-tnaqqis tal-piżijiet f'setturi speċifiċi għandhom jiġu vvalutati fuq bażi ta' kull każ għalih b'kooperazzjoni mill-qrib bejn l-istituzzjonijiet, filwaqt li l-attenzjoni tiġi ffukata fuq il-kwalità tal-leġiżlazzjoni, u mingħajr ma jiġu mdgħajfa l-istandards rilevanti tal-Unjoni; jistenna lill-Kummissjoni tipproponi, fuq bażi regolari, ir-revoka ta' atti legali fejn tali revoka titqies li hi meħtieġa; jilqa' f'dan ir-rigward il-fatt li t-tliet istituzzjonijiet qablu li l-valutazzjonijiet tal-impatt għandhom jindirizzaw ukoll l-impatt tal-proposti fuq il-piżijiet amministrattivi, b'mod partikolari fir-rigward tal-SMEs; jirrikonoxxi li leġislazzjoni xierqa tal-Unjoni tista' tnaqqas il-piżijiet amministrattivi għall-SMEs billi tissostitwixxi 28 sett diverġenti ta' regoli b'sett wieħed ta' regoli għas-suq intern;

               8.

               Jemmen li, fil-prinċipju, instabet soluzzjoni bbilanċjata fir-rigward tal-atti delegati u l-atti ta' implimentazzjoni, li tiżgura t-trasparenza u l-parità bejn il-leġiżlaturi, iżda jindika l-ħtieġa li jintlaħaq ftehim malajr dwar kriterji xierqa għad-delineazzjoni tal-atti delegati u l-atti ta' implimentazzjoni u allinjament fil-pront tal-atti bażiċi kollha mal-qafas ġuridiku introdott mit-Trattat ta' Lisbona;

               9.

               Jirrikonoxxi li l-miżuri li sar qbil dwarhom għat-titjib tal-iskambju reċiproku tal-fehmiet u l-informazzjoni bejn il-Parlament u l-Kunsill fil-kapaċità tagħhom bħala leġiżlaturi jikkostitwixxi pass 'il quddiem; iqis, madankollu, li dawk il-miżuri għandhom jiġu żviluppati aktar, b'mod partikolari f'dak li hu aċċess reċiproku għall-informazzjoni u l-laqgħat, sabiex jiġi żgurat li jkun hemm bilanċ tabilħaqq ugwali u trattament ugwali bejn il-leġiżlaturi matul il-proċedura leġislattiva kollha kemm hi, u sabiex jiġi ggarantit li l-prinċipju ta' kooperazzjoni sinċiera reċiproka fost l-istituzzjonijiet jiġi rrispettat; iwissi li l-iskambji informali ta' fehmiet, liema skambji ġew miftiehma, m'għandhomx jiżviluppaw f'arena ġdida ta' negozjati interistituzzjonali mhux trasparenti;

               10.

               Ifakkar li t-TFUE jistabbilixxi proċedura leġiżlattiva ordinarja bi tliet stadji ta' qari; jindika li, meta l-Parlament u l-Kunsill jeżerċitaw bis-sħiħ il-prerogattivi tagħhom fil-proċedura leġiżlattiva, huma l-ftehimiet tat-tieni qari li għandhom ikunu l-proċedura standard filwaqt li l-ftehimiet tal-ewwel qari għandhom jintużaw biss fejn tkun ittieħdet deċiżjoni kkunsidrata u espliċita biex jagħmlu dan;

               11.

               Jilqa' l-impenn biex tiġi żgurata t-trasparenza tal-proċeduri leġiżlattivi, iżda jenfasizza l-ħtieġa ta' aktar dispożizzjonijiet u għodod konkreti biex dan jirnexxilu jsir, b'mod partikolari f'dak li jirrigwarda l-użu ta' ftehimiet tal-ewwel qari;

               12.

               Jemmen, barra minn hekk, li għandu jsir użu aħjar tal-arranġamenti għad-djalogu politiku mal-parlamenti nazzjonali; jenfasizza, f'dan ir-rigward, ir-rwol importanti mogħti lill-parlamenti nazzjonali mit-Trattat ta' Lisbona u jisħaq li, flimkien mar-rwol li jissorveljaw ir-rispett għall-prinċipji tas-sussidjarjetà u l-proporzjonalità, huma jistgħu u qegħdin jagħtu kontributi pożittivi fil-qafas tad-djalogu politiku; iħeġġeġ użu aħjar tal-mekkaniżmi eżistenti ta' sussidjarjetà u proporzjonalità kif stabbilit fit-Trattati; jenfasizza l-ħtieġa li jkun hemm aktar flessibilità fl-infurzar tal-iskadenza ta' tmien ġimgħat biex il-parlamenti nazzjonali joħorġu opinjoni motivata dwar in-nuqqas ta' konformità mal-prinċipju tas-sussidjarjetà;

               13.

               Jitlob li ssir valutazzjoni komprensiva tal-impatt li l-FII l-ġdid se jkollu fuq il-Ftehim Qafas tal-2010 u ftehimiet interistituzzjonali eżistenti oħra relatati, filwaqt li ma tintesiex il-ħtieġa li jiġu saljagwadjati l-pożizzjoni u l-prerograttivi tal-Parlament Ewropew u li tiġi ssemplifikata l-istruttura tal-bosta arranġamenti li jirregolaw ir-relazzjonijiet interistituzzjonali;

               14.

               Iqis li tali semplifikazzjoni għandha ssir ladarba jkunu fis-seħħ l-arranġamenti prattiċi kollha biex jiġi implimentat il-FII l-ġdid fit-totalità tiegħu, u f'dan il-punt l-istituzzjonijiet jistgħu jivvalutaw ukoll jekk hemmx bżonn ta' aġġustamenti għall-FII fid-dawl tal-esperjenza miksuba sa dak il-mument bl-implimentazzjoni tal-FII l-ġdid;

               15.

               Jenfasizza l-importanza ta' implimentazzjoni adegwata u l-importanza li jiġi żgurat li l-impenji meħuda u l-iskadenzi stabbiliti fl-IIA l-ġdid jiġu onorati;

               16.

               Jinnota li l-kwistjonijiet li ġejjin b'mod partikolari jeħtieġu segwitu ulterjuri fil-livell tekniku u/jew fil-livell politiku, bl-involviment attiv u l-għarfien espert tal-kumitati parlamentari kollha li jkollhom l-esperjenza rilevanti:

                           —

                           il-programmazzjoni (rieżami tekniku tal-Ftehim Qafas tal-2010 u r-Regoli ta' Proċedura tal-Parlament);

                           —

                           il-verifika tal-bażi ġuridika tal-atti (rieżami tar-Regoli ta' Proċedura biex jiġu inkorporati l-arranġamenti għal skambju trilaterali ta' fehmiet);

                           —

                           il-valutazzjoni tal-applikazzjoni min-naħa tal-Kummissjoni tal-Linji Gwida għal Regolamentazzjoni Aħjar tagħha msemmija hawn fuq u tal-funzjonament effettiv tal-Bord tal-Iskrutinju Regolatorju li għadu kif inħoloq, b'mod partikolari bil-għan li jiġi vverifikat, skont il-paragrafu 6, li dan jopera b'mod indipendenti u li l-membri tiegħu mhumiex suġġetti għal xi kontroll politiku;

                           —

                           it-trasparenza u l-koordinament tal-proċess leġiżlattiv (inklużi l-użu xieraq tal-proċeduri tal-ewwel qari u tat-tieni qari, l-arranġamenti prattiċi għall-iskambji ta' fehmiet, il-kondiviżjoni tal-informazzjoni u t-tqabbil tal-iskedi ta' żmien, it-trasparenza fil-kuntest tan-negozjati trilaterali, l-iżvilupp ta' pjattaformi u għodda għall-ħolqien ta' bażi tad-data konġunta dwar l-istat attwali tal-fajls leġiżlattivi, l-għoti ta' tagħrif lill-parlamenti nazzjonali u l-arranġamenti prattiċi għall-kooperazzjoni u l-kondiviżjoni tal-informazzjoni fir-rigward tan-negozjati dwar il-ftehimiet internazzjonali u l-konklużjoni tagħhom);

                           —

                           valutazzjoni u segwitu possibbli tal-indipendenza tal-Bord tal-Iskrutinju Regolatorju fil-qadi tar-rwol tiegħu fis-superviżjoni u l-għoti ta' parir oġġettiv dwar il-valutazzjonijiet tal-impatt rispettivi;

                           —

                           l-aspettattiva min-naħa tal-Parlament, skont id-dispożizzjonijiet rilevanti tal-FII l-ġdid, li l-Kummissjoni tressaq proposti li jistabbilixxu miri, fejn ikun fattibbli, għat-tnaqqis tal-piżijiet f'setturi ewlenin mill-aktar fis possibbli filwaqt li tiżgura li l-objettivi tal-leġiżlazzjoni jintlaħqu;

                           —

                           l-iżgurar ta' koerenza operattiva u ġuridika bejn il-FII l-ġdid u l-ftehimiet ta' kooperazzjoni rigward il-korpi konsultattivi tal-Unjoni;

                           —

                           atti delegati u atti ta' implimentazzjoni, fuq il-bażi tar-riżoluzzjoni tiegħu tal-25 ta' Frar 2014 dwar segwitu dwar id-delega ta' setgħat leġiżlattivi u l-kontroll mill-Istati Membri tal-eżerċizzju tas-setgħat ta' implimentazzjoni min-naħa tal-Kummissjoni (6) (negozjati dwar kriterji ta' delineazzjoni għall-atti delegati u għall-atti ta' implimentazzjoni, it-twaqqif ta' reġistru ta' atti ddelegati u l-allinjament sħiħ tal-atti ta' qabel Lisbona);

                           —

                           l-implimentazzjoni u l-applikazzjoni tal-leġiżlazzjoni tal-Unjoni (skrutinju tal-komunikazzjoni, mill-Istati Membri, tat-traspożizzjoni tad-direttivi, kif ukoll ta' kull miżura nazzjonali li tmur lil hinn mid-dispożizzjonijiet tal-leġiżlazzjoni tal-Unjoni (“gold-plating”);

               17.

               Japprova l-abbozz ta' ftehim li jinsab fl-Anness I ta' din id-deċiżjoni;

               18.

               Japprova d-dikjarazzjoni mill-Parlament u l-Kummissjoni li tinsab fl-Anness II ta' din id-deċiżjoni;

               19.

               Jitlob lill-kumitat kompetenti tiegħu sabiex jeżamina sa fejn huma meħtieġa emendi jew interpretazzjoni tar-Regoli ta' Proċedura jew bidliet lill-prattiki lill-amministrazzjoni tiegħu u lill-mezzi ta' kuntatttal-Parlament ma' istituzzjonijiet oħra għall-implimentazzjoni tal-FII l-ġdid;

               20.

               Jagħti istruzzjonijiet lill-President tiegħu biex jiffirma l-FII l-ġdid flimkien mal-President tal-Kunsill u mal-President tal-Kummissjoni u biex jiżgura li jiġi ppubblikat f'Il-Ġurnal Uffiċjali tal-Unjoni Ewropea;

               21.

               Jagħti istruzzjonijiet lill-President tiegħu sabiex jgħaddi, għal skopijiet ta' informazzjoni, din id-deċiżjoni, inklużi l-annessi tagħha, lill-Kunsill u lill-Kummissjoni.

      (1)  ĠU L 304, 20.11.2010, p. 47.

      (2)  ĠU C 321, 31.12.2003, p. 1.

      (3)  Testi adottati, P7_TA(2014)0061.

      (4)  Testi adottati, P8_TA(2015)0323.

      (5)  Testi adottati, P8_TA(2014)0069.

      (6)  Testi adottati, P7_TA(2014)0127.

         ANNESS I

         Ftehim Interistituzzjonali dwar it-Tfassil Aħjar tal-Liġijiet bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea

         (It-test ta' dan l-anness mhux riprodott hawnhekk billi jikkorrispondi mal-ftehim interistituzzjonali kif ippublikat fil-ĠU L 123, 12.5.2016, p. 1.)

         ANNESS II

         DIKJARAZZJONI TAL-PARLAMENT EWROPEW U TAL-KUMMISSJONI FL-OKKAŻJONI TAL-ADOZZJONI TAL-FTEHIM INTERISTITUZZJONALI DWAR IT-TFASSIL AĦJAR TAL-LIĠIJIET

      Il-Parlament Ewropew u l-Kummissjoni jqisu li dan il-Ftehim jirrifletti l-bilanċ bejn u l-kompetenzi rispettivi tal-Parlament Ewropew, il-Kunsill u l-Kummissjoni kif stipulati fit-Trattati.
      Dan il-Ftehim huwa mingħajr preġudizzju għall-Ftehim Qafas tal-20 ta' Ottubru 2010 dwar ir-relazzjonijiet bejn il-Parlament Ewropew u l-Kummissjoni Ewropea (1)

         (1)  ĠU L 304, 20.11.2010, p. 47.


title: Deċiżjoni tal-Kunsill tal-15 ta’ Frar 2018 li ġġedded il-Bord Governattiv taċ-Ċentru Ewropew għall-Iżvilupp ta’ Taħriġ Vokazzjonali

text:
               20.2.2018

               MT

               Il-Ġurnal Uffiċjali tal-Unjoni Ewropea

               C 64/5

         DEĊIŻJONI TAL-KUNSILL
   tal-15 ta’ Frar 2018
   li ġġedded il-Bord Governattiv taċ-Ċentru Ewropew għall-Iżvilupp ta’ Taħriġ Vokazzjonali
   (2018/C 64/04)
   IL-KUNSILL TAL-UNJONI EWROPEA,
   Wara li kkunsidra r-Regolament tal-Kunsill (KEE) Nru 337/75 tal-10 ta’ Frar 1975 li jwaqqaf Ċentru Ewropew għall-Iżvilupp ta’ Taħriġ Professjonali, u b’mod partikolari l-Artikolu 4 tiegħu (1),
   Wara li kkunsidra n-nomina ppreżentata mill-Gvern Taljan,
   Billi:

               (1)

               Bid-Deċiżjonijiet tiegħu tal-14 ta’ Lulju 2015 (2) u tal-14 ta’ Settembru 2015 (3), il-Kunsill ħatar il-membri tal-Bord Governattiv taċ-Ċentru Ewropew għall-Iżvilupp ta’ Taħriġ Vokazzjonali għall-perijodu mit-18 ta’ Settembru 2015 sas-17 ta’ Settembru 2018.

               (2)

               Post ta’ membru fuq il-Bord Governattiv taċ-Ċentru huwa disponibbli għall-Italja fil-kategorija tar-rappreżentanti tal-Gvern bħala riżultat tar-riżenja tas-Sinjura Marinella COLUCCI.

               (3)

               Jenħtieġ li l-membri tal-Bord Governattiv taċ-Ċentru msemmi hawn fuq jinħatru għall-bqija tal-mandat attwali, li jiskadi fis-17 ta’ Settembru 2018,

         IDDEĊIEDA KIF ĠEJ
   Artikolu 1
   Il-persuna li ġejja hija b’dan maħtura membru tal-Bord Governattiv taċ-Ċentru Ewropew għall-Iżvilupp ta’ Taħriġ Vokazzjonali għall-bqija tal-mandat, li jiskadi fis-17 ta’ Settembru 2018:
   RAPPREŻENTANTI TAL-GVERN:

               ITALJA

               Is-Sur Ugo MENZIANI

         Artikolu 2
   Din id-Deċiżjoni għandha tiġi ppubblikata, għall-informazzjoni, f’Il-Ġurnal Uffiċjali tal-Unjoni Ewropea.

      Magħmul fi Brussell, il-15 ta’ Frar 2018.

            Għall-Kunsill

            Il-President

         K. VALCHEV

      (1)  ĠU L 39, 13.2.1975, p. 1.

      (2)  ĠU C 232, 16.7.2015, p. 2.

      (3)  ĠU C 305, 16.9.2015, p. 2.


title: Deċiżjoni tal-Kunsill (UE) 2018/404 tat-13 ta' Marzu 2018 dwar l-iffirmar, f'isem l-Unjoni, tal-Ftehim bejn l-Unjoni Ewropea u l-Konfederazzjoni Żvizzera dwar regoli supplementari fir-rigward tal-istrument għall-appoġġ finanzjarju għall-fruntieri esterni u l-viża, bħala parti mill-Fond għas-Sigurtà Interna għall-perjodu 2014 sa 2020

text:
               16.3.2018

               MT

               Il-Ġurnal Uffiċjali tal-Unjoni Ewropea

               L 74/1

         DEĊIŻJONI TAL-KUNSILL (UE) 2018/404
   tat-13 ta' Marzu 2018
   dwar l-iffirmar, f'isem l-Unjoni, tal-Ftehim bejn l-Unjoni Ewropea u l-Konfederazzjoni Żvizzera dwar regoli supplementari fir-rigward tal-istrument għall-appoġġ finanzjarju għall-fruntieri esterni u l-viża, bħala parti mill-Fond għas-Sigurtà Interna għall-perjodu 2014 sa 2020
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 77(2), flimkien mal-Artikolu 218(5) tiegħu,
   Wara li kkunsidra l-proposta tal-Kummissjoni Ewropea,
   Billi:

               (1)

               Ir-Regolament (UE) Nru 515/2014 tal-Parlament Ewropew u tal-Kunsill (1) jipprevedi li l-pajjiżi assoċjati mal-implimentazzjoni, l-applikazzjoni u l-iżvilupp tal-acquis ta' Schengen jipparteċipaw fl-istrument għall-appoġġ finanzjarju għall-fruntieri esterni u l-viża u li għandhom jiġu konklużi arranġamenti dwar il-kontribuzzjonijiet finanzjarji tagħhom u r-regoli supplimentari meħtieġa għal tali parteċipazzjoni, inkluż dispożizzjonijiet li jiżguraw il-protezzjoni tal-interessi finanzjarji tal-Unjoni u s-setgħat ta' awditu tal-Qorti tal-Awdituri.

               (2)

               Fl-14 ta' Lulju 2014, il-Kunsill awtorizza lill-Kummissjoni biex tiftaħ negozjati mar-Renju tan-Norveġja, ir-Repubblika tal-Iżlanda, il-Konfederazzjoni Żvizzera u l-Prinċipalità tal-Liechtenstein għal Ftehim dwar il-modalitajiet tal-parteċipazzjoni tagħhom fil-Fond għas-Sigurtà Interna – il-Fruntieri u l-Viża għall-perjodu 2014 sa 2020. In-negozjati mal-Konfederazzjoni Żvizzera ġew konklużi b'suċċess bl-inizjalar tal-Ftehim fil-21 ta' April 2017.

               (3)

               F'konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qed tieħu sehem fl-adozzjoni ta' din id-Deċiżjoni u mhijiex marbuta biha jew suġġetta għall-applikazzjoni tagħha. Minħabba li din id-Deċiżjoni tibni fuq l-acquis ta' Schengen, id-Danimarka għandha, f'konformità mal-Artikolu 4 ta' dak il-Protokoll, tiddeċiedi fi żmien sitt xhur minn meta l-Kunsill ikun iddeċieda dwar din id-Deċiżjoni, jekk hijiex se timplimentaha fil-liġi nazzjonali tagħha.

               (4)

               Din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen li fihom ir-Renju Unit ma jiħux sehem, f'konformità mad-Deċiżjoni tal-Kunsill 2000/365/KE (2); għaldaqstant ir-Renju Unit mhuwiex qed jieħu sehem fl-adozzjoni ta' din id-Deċiżjoni u mhuwiex marbut biha jew soġġett għall-applikazzjoni tagħha.

               (5)

               Din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen li fihom l-Irlanda ma tiħux sehem, f'konformità mad-Deċiżjoni tal-Kunsill 2002/192/KE (3); Għaldaqstant l-Irlanda mhijiex qiegħda tieħu sehem fl-adozzjoni ta' din id-Deċiżjoni u mhijiex marbuta biha jew soġġetta għall-applikazzjoni tagħha.

               (6)

               Il-Ftehim jenħtieġ li jiġi ffirmat f'isem l-Unjoni, soġġett għall-konklużjoni tiegħu f'data aktar 'il quddiem,

         ADOTTA DIN ID-DEĊIŻJONI:
   Artikolu 1
   L-iffirmar f'isem l-Unjoni tal-Ftehim bejn l-Unjoni Ewropea u l-Konfederazzjoni Żvizzera dwar regoli supplementari fir-rigward tal-istrument għall-appoġġ finanzjarju għall-fruntieri esterni u l-viża, bħala parti mill-Fond għas-Sigurtà Interna għall-perjodu 2014 sa 2020 (4) huwa b'dan awtorizzat, soġġett għall-konklużjoni tal-imsemmi Ftehim.
   Artikolu 2
   Il-President tal-Kunsill huwa b'dan awtorizzat jinnomina l-persuna jew persuni li jkollhom is-setgħa li jiffirmaw il-Ftehim f'isem l-Unjoni.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, it-13 ta' Marzu 2018.

            Għall-Kunsill

            Il-President

         V. GORANOV

      (1)  Ir-Regolament (UE) Nru 515/2014 tal-Parlament Ewropew u tal-Kunsill tas-16 ta' April 2014 li jistabbilixxi, bħala parti mill-Fond għas-Sigurtà Interna, l-istrument għall-appoġġ finanzjarju għall-fruntieri esterni u l-viża u li jħassar id-Deċiżjoni Nru 574/2007/KE (ĠU L 150, 20.5.2014, p. 143).

      (2)  Id-Deċiżjoni tal-Kunsill 2000/365/KE tad-29 ta' Mejju 2000 dwar it-talba tar-Renju Unit tal-Gran Brittanja u l-Irlanda ta' Fuq biex jieħdu sehem f'xi dispożizzjonijiet tal-acquis ta' Schengen (ĠU L 131, 1.6.2000, p. 43).

      (3)  Id-Deċiżjoni tal-Kunsill 2002/192/KE tat-28 ta' Frar 2002 rigward it-talba tal-Irlanda biex tieħu sehem f'xi dispożizzjonijiet tal-acquis ta' Schengen (ĠU L 64, 7.3.2002, p. 20).

      (4)  It-test tal-Ftehim ser jiġi ppubblikat flimkien mad-deċiżjoni dwar il-konklużjoni tiegħu.


title: Deċiżjoni tal-Kunsill (PESK) 2018/458 tad-19 ta' Marzu 2018 li tħassar il-Pożizzjoni Komuni 97/193/PESK dwar miżuri restrittivi mmirati lejn persuni li wettqu atti vjolenti fl-inċidenti ta' Mostar nhar l-10 ta' Frar 1997

text:
               20.3.2018

               MT

               Il-Ġurnal Uffiċjali tal-Unjoni Ewropea

               L 77/16

         DEĊIŻJONI TAL-KUNSILL (PESK) 2018/458
   tad-19 ta' Marzu 2018
   li tħassar il-Pożizzjoni Komuni 97/193/PESK dwar miżuri restrittivi mmirati lejn persuni li wettqu atti vjolenti fl-inċidenti ta' Mostar nhar l-10 ta' Frar 1997
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fis-17 ta' Marzu 1997, il-Kunsill adotta l-Pożizzjoni Komuni 97/193/PESK (1).

               (2)

               Abbażi ta' rieżami tal-Pożizzjoni Komuni 97/193/PESK, il-miżuri imposti mill-Pożizzjoni Komuni jenħtieġ li jitneħħew.

               (3)

               Għalhekk, jenħtieġ li l-Pożizzjoni Komuni 97/193/PESK titħassar,

         ADOTTA DIN ID-DEĊIŻJONI:
   Artikolu 1
   Il-Pożizzjoni Komuni 97/193/PESK hija b'dan imħassra.
   Artikolu 2
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, id-19 ta' Marzu 2018.

            Għall-Kunsill

            Il-President

         F. MOGHERINI

      (1)  Il-Pożizzjoni Komuni 97/193/PESK tas-17 ta' Marzu 1997 definita mill-Kunsill fuq il-bażi tal-Artikolu J.2 fit-Trattat ta' l-Unjoni Ewropea, jirrestrinġi persuni li jkunu wettqu atti vjolenti fl-inċidenti ta' Mostar nhar l-10 ta' Frar 1997 (ĠU L 81, 21.3.1997, p. 1).


title: Deċiżjoni tal-Kunsill (PESK) 2018/459 tad-19 ta' Marzu 2018 li temenda d-Deċiżjoni 2011/173/PESK dwar miżuri restrittivi fid-dawl tas-sitwazzjoni fil-Bożnija-Ħerzegovina

text:
               20.3.2018

               MT

               Il-Ġurnal Uffiċjali tal-Unjoni Ewropea

               L 77/17

         DEĊIŻJONI TAL-KUNSILL (PESK) 2018/459
   tad-19 ta' Marzu 2018
   li temenda d-Deċiżjoni 2011/173/PESK dwar miżuri restrittivi fid-dawl tas-sitwazzjoni fil-Bożnija-Ħerzegovina
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fil-21 ta' Marzu 2011, il-Kunsill adotta d-Deċiżjoni 2011/173/PESK (1), dwar miżuri restrittivi fid-dawl tas-sitwazzjoni fil-Bożnija-Ħerzegovina.

               (2)

               Abbażi ta' rieżami tad-Deċiżjoni 2011/173/PESK, jenħtieġ li dawk il-miżuri restrittivi jiġġeddu sal-31 ta' Marzu 2019.

               (3)

               Għalhekk, jenħtieġ li d-Deċiżjoni 2011/173/PESK tiġi emendata skont dan,

         ADOTTA DIN ID-DEĊIŻJONI:
   Artikolu 1
   It-tieni paragrafu tal-Artikolu 6 tad-Deċiżjoni 2011/173/PESK huwa sostitwit b'dan li ġej:

      “Din id-Deċiżjoni għandha tapplika sal-31 ta' Marzu 2019.”.

   Artikolu 2
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, id-19 ta' Marzu 2018.

            Għall-Kunsill

            Il-President

         F. MOGHERINI

      (1)  Il-Deċiżjoni tal-Kunsill 2011/173/PESK tal-21 ta' Marzu 2011 dwar miżuri restrittivi fid-dawl tas-sitwazzjoni fil-Bosnja-Ħerzegovina (ĠU L 76, 22.3.2011, p. 68).


title: Deċiżjoni tal-Kummissjoni tal-14 ta’ Marzu 2018 dwar il-Faċilità għar-Refuġjati fit-Turkija li temenda d-Deċiżjoni tal-Kummissjoni C(2015) 9500 f’dak li għandu x’jaqsam mal-kontribuzzjoni lejn il-Faċilità għar-Refuġjati fit-Turkija

text:
               21.3.2018

               MT

               Il-Ġurnal Uffiċjali tal-Unjoni Ewropea

               C 106/4

         DEĊIŻJONI TAL-KUMMISSJONI
   tal-14 ta’ Marzu 2018
   dwar il-Faċilità għar-Refuġjati fit-Turkija li temenda d-Deċiżjoni tal-Kummissjoni C(2015) 9500 f’dak li għandu x’jaqsam mal-kontribuzzjoni lejn il-Faċilità għar-Refuġjati fit-Turkija
   (2018/C 106/05)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-Artikolu 210(2) u l-Artikolu 214(6) tiegħu,
   Billi:

               (1)

               Il-punt 6 tad-Dikjarazzjoni UE-Turkija tat-18 ta’ Marzu 2016, (id-“Dikjarazzjoni”) iddikjara li l-Unjoni ser timmobilizza l-finanzjament għall-Faċilità ta’ EUR 3 000 000 000 addizzjonali sa tmiem l-2018 hekk kif l-ammont inizjalment allokat ta’ EUR 3 000 000 000 taħt il-Faċilità għar-Refuġjati fit-Turkija (“il-Faċilità”) ikun wasal biex jintuża’ kollu, u dment li jiġu ssodisfati l-kundizzjonijiet rilevanti.

               (2)

               Ir-Rappreżentanti tal-Gvernijiet tal-Istati Membri fit-3 ta’ Frar 2016 ħejjew “Fehim Komuni li jistabbilixxi qafas ta’ governanza u kundizzjonalità għall-Faċilità tar-Refuġjati fit-Turkija bejn l-Istati Membri tal-UE u l-Kummissjoni” (minn hawn ’il quddiem imsejjaħ “il-Fehim Komuni”).

               (3)

               Il-Kummissjoni tinnota li d-distribuzzjoni ta’ kontribuzzjonijiet maqbula għall-ewwel ħlas parzjali kienet ta’ EUR 1 000 000 000 mill-baġit tal-Unjoni u EUR 2 000 000 000 mill-Istati Membri. Hija tikkunsidra li t-tieni ħlas parzjali għandu jsegwi l-istess distribuzzjoni għall-2019–2018.

               (4)

               It-twassil progressiv tal-assistenza għandu bħala kundizzjoni li jiġi implimentat b’mod kontinwu l-fehim bejn l-Unjoni Ewropea u r-Repubblika tat-Turkija biex iżidu l-kooperazzjoni tagħhom marbuta mal-appoġġ għall-persuni li qegħdin taħt protezzjoni temporanja u l-ġestjoni tal-migrazzjoni fi sforz koordinat biex jindirizzaw il-kriżi.

               (5)

               Il-kontribuzzjonijiet finanzjarji individwali mill-Istati Membri għandhom jiddaħħlu fil-baġit tal-Unjoni bħala dħul assenjat estern skont l-Artikolu 21(2)(b) tar-Regolament (UE, Euratom) Nru 966/2012 tal-Parlament Ewropew u tal-Kunsill (1). Il-Kummissjoni, bħala dik li għandha r-responsabbiltà għall-implimentazzjoni tal-baġit tal-Unjoni skont l-Artikolu 317 tat-Trattat, għandha tiġi pprovduta, f’isem l-Unjoni, b’ċertifikati ta’ kontribuzzjoni mill-Istati Membri. Kull ċertifikat ta’ kontribuzzjoni espress f’euro għandu l-effett li jippermetti lill-Kummissjoni li tirrendi disponibbli l-approprjazzjonijiet ta’ impenn rilevanti malli tirċievi dak iċ-ċertifikat, skont l-Artikolu 7(2) tar-Regolament Delegat tal-Kummissjoni (UE) Nru 1268/2012 (2). Iċ-ċertifikati ta’ kontribuzzjoni individwali għandhom ikunu bbażati fuq mudell wieħed li jagħti lok għal adattament, fejn meħtieġ, għal bżonnijiet speċifiċi.

               (6)

               Id-Deċiżjonijiet relatati ma’, u azzjonijiet li jipprovdu assistenza umanitarja se jiġu implimentati f’konformità mar-Regolament tal-Kunsill (KE) Nru 1257/96 (3) u skont il-prinċipji stabbiliti fil-kunsens Ewropew dwar l-għajnuna umanitarja (4).

               (7)

               Għar-raġunijiet imsemmija hawn fuq, huwa meħtieġ li tiġi emendata d-Deċiżjoni C(2015) 9500 skont dan,

         IDDEĊIDIET KIF ĠEJ:
   l-Artikolu 1
   Id-Deċiżjoni tal-Kummissjoni C(2015)9500 finali hija emendata skont li ġej:

               1.

               l-Artikolu 1 huwa sostitwit b’dan li ġej:
               “Din id-Deċiżjoni tistabbilixxi mekkaniżmu ta’ koordinazzjoni - il-Faċilità għar-Refuġjati fit-Turkija (“il-Faċilità”) - sabiex it-Turkija tiġi megħjuna tindirizza minnufih il-ħtiġijiet umanitarji u ta’ żvilupp tar-refuġjati u tal-persuni eliġibbli għall-protezzjoni sussidjarja u tal-komunitajiet ospitanti tagħhom, u biex tgħin lill-awtoritajiet nazzjonali u lokali sabiex jiġġestixxu u jindirizzaw il-konsegwenzi tad-dħul ta’ refuġjati u persuni eliġibbli għal protezzjoni sussidjarja.”;

               2.

               Fl-Artikolu 2, il-paragrafu 2 huwa sostitwit b’dan li ġej:
               “L-objettiv speċifiku tal-Faċilità huwa li jiżdiedu l-effiċjenza u l-komplementarjetà ta’ appoġġ ipprovdut lir-refuġjati u lill-persuni eliġibbli għall-protezzjoni sussidjarja u lill-komunitajiet ospitanti tagħhom, u biex tgħin lill-awtoritajiet nazzjonali u lokali sabiex jiġġestixxu u jindirizzaw il-konsegwenzi tad-dħul ta’ refuġjati u persuni eliġibbli għal protezzjoni sussidjarja.”

               3.

               Fl-Artikolu 4, il-paragrafi 1 u 2 huma sostitwiti b’dan li ġej:

                           “1.

                           Il-Faċilità għandha tikkoordina l-ammont ta’ EUR 3 000 000 000 għall-2016–2017, u ammont addizzjonali ta’ EUR 3 000 000 000 għall-2018–2019.

                              Kontribuzzjoni mill-baġit tal-UE

                           2.

                           EUR 1 000 000 000 mill-ammont kumplessiv rispettiv ta’ EUR 3 000 000 000 għall-2016 u l-2017, kif ukoll għall-2018-2019, għandu jiġu ffinanzjat mill-baġit tal-UE, soġġett għal deċiżjonijiet individwali ta’ finanzjament sussegwenti f’konformità mal-Artikolu 84(2) tar-Regolament (UE, Euratom) Nru 966/2012 u skont ir-regoli finanzjarji u r-rekwiżiti tal-att bażiku rispettiv.”

               4.

               Fl-Artikolu 4, il-paragrafu 4 segwenti huwa miżjud:

                           “4.

                           L-Istati Membri għandhom jipprovdu l-ammont ta’ EUR 2 000 000 000 għall-2018-2019 skont id-diżaggregazzjoni tal-kontribuzzjonijiet abbażi tal-koeffiċjent tal-Introjtu Nazzjonali Gross (ING) (abbażi tal-baġit tal-Unjoni Ewropea għall-2018).”

               5.

               Fl-Artikolu 5, il-paragrafu 1, il-punt (iv) jinbidel b’dan li ġej:

                           “(iv)

                           timmonitorja kontribuzzjonijiet mill-Istati Membri, skont l-iskeda ta’ kontribuzzjoni prevista fiċ-ċertifikat ta’ kontribuzzjoni ta’ kull Stat Membru.”;

               6.

               Fl-Artikolu 8, il-paragrafu 3, għandu jiġi sostitwit b’dan li ġej:
               “Il-Kummissjoni, f’koordinazzjoni sħiħa mal-Istati Membri, għandha tagħmel evalwazzjoni tal-ewwel ħlas parzjali tal-Faċilità sal-31 ta’ Diċembru 2021, u tat-tieni ħlas parzjali sal-31 ta’ Diċembru 2023.”

               7.

               Fl-Artikolu 9, il-paragrafu 1 huwa sostitwit b’dan li ġej:

                           “1.

                           Il-Faċilità tiġi stabbilita sa mill-1 ta’ Jannar 2016 għall-kontribuzzjonijiet finanzjarji għas-snin baġitarji 2016-2017 u għall-kontribuzzjonijiet finanzjarji għas-snin baġitarji 2018-2019. Din se tkun immaniġġjata abbażi tal-kontribuzzjonijiet tal-Istati Membri u t-tempestività tagħhom, ikkomunikati lill-Kummissjoni u kkonfermati minnha.”

         l-Artikolu 2
   1.   Din id-Deċiżjoni tidħol fis-seħħ fil-jum tal-adozzjoni tagħha.
   2.   Se tkun ippubblikata fil-Ġurnal Uffiċjali.

      Magħmul fi Brussell, l-14 ta’ Marzu 2018.

            Għall-Kummissjoni

         Johannes HAHN

            Membru tal-Kummissjoni

      (1)  Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1).

      (2)  ĠU L 362, 31.12.2012, p. 1.

      (3)  Ir-Regolament tal-Kunsill (KE) Nru 1257/96 tal-20 ta’ Ġunju 1996 rigward l-għajnuna umanitarja (ĠU L 163, 2.7.1996, p. 1).

      (4)  Id-Dikjarazzjoni Konġunta mill-Kunsill u r-Rappreżentanti tal-Gvernijiet tal-Istati Membri mlaqqgħin fil-Kunsill, il-Parlament Ewropew u l-Kummissjoni Ewropea, “Il-Kunsens Ewropew dwar l-Għajnuna Umanitarja”, (ĠU C 25, 30.1.2008, p. 1).

      MEMORANDUM TA’ SPJEGAZZJONI
      Adozzjoni tad-Deċiżjoni tal-Kummissjoni dwar il-Faċilità għar-Refuġjati fit-Turkija li temenda d-Deċiżjoni tal-Kummissjoni C(2015)9500 f’dak li għandu x’jaqsam mal-kontribuzzjoni lejn il-Faċilità għar-Refuġjati fit-Turkija
      Il-Faċilità għar-Refuġjati fit-Turkija ġiet stabbilita fl-2015 bħala dimostrazzjoni qawwija tal-impenn tal-UE biex tappoġġa r-refuġjati fit-Turkija. Din il-faċilità fiha kemm appoġġ umanitarju kif ukoll appoġġ mhux umanitarju biex jassistu lit-Turkija fl-isforzi tagħha biex tospita lir-refuġjati. L-ewwel ħlas parzjali ta’ finanzjament taħt il-Faċilità ammonta għal EUR 3 biljun għall-2016 u l-2017.
      Il-mobilizzazzjoni tal-ewwel ħlas parzjali tal-Faċilità għar-Refuġjati fit-Turkija kienet suċċess. Il-pakkett operazzjonali sħiħ ta’ EUR 3 biljun ġie ppjanat, impenjat u kkuntrattat fl-ispazju ta’ 21 xahar mid-Dikjarazzjoni UE-Turkija ta' Marzu 2016. It-Tieni Rapport Annwali tal-Faċilità (1) jinkludi informazzjoni dettaljata dwar il-kisbiet u l-implimentazzjoni ta’ total ta’ 72 proġett. Ir-rapport jikkonferma riżultati tanġibbli. Dan jinkludi l-għoti ta’ appoġġ fi dħul fix-xahar lil kważi 1,2 miljun refuġjat l-aktar vulnerabbli bi trasferimenti ta’ flus fix-xahar taħt is-Sistema ta’ Protezzjoni Soċjali ta’ Emerġenza; l-għoti ta’ taħriġ fil-lingwa Torka lil 312 000 tifel u tifla refuġjat/a u materjal edukattiv lil 500 000 student; u konsultazzjonijiet dwar il-kura tas-saħħa primarja għal kważi 764 000 refuġjat u t-tilqim ta’ aktar minn 217 000-il tarbija refuġjati Sirjani. Il-governanza tal-Faċilità ppermettiet ukoll approċċ ta’ sħubija bejn l-UE u l-Istati Membri, u governanza konġunta ma tkunx possibbli b’finanzjament li jiġi esklussivament mill-baġit tal-UE.
      L-UE għandha interess qawwi li tkompli dak li wera li jaħdem sew. Din id-Deċiżjoni tal-Kummissjoni għaldaqstant ġiet mħejjija bil-għan li jiġi żgurat li x-xogħol siewi tal-Faċilità jista’ ikompli, kif stabbilit fid-Dikjarazzjoni UE-Turkija.
      Id-Dikjarazzjoni UE-Turkija kkonfermat li l-UE se timmobilizza EUR 3 biljun addizzjonali għall-Facilità sal-aħħar tal-2018 jekk il-kundizzjonijiet rilevanti jiġu ssodisfati. Sabiex tiġi żgurata l-kontinwità tal-proġetti tal-Faċilità u appoġġ mhux interrott għar-refuġjati, tenħtieġ deċiżjoni dwar finanzjament addizzjonali. Għalhekk, il-Kummissjoni qed tadotta deċiżjoni dwar it-tieni allokazzjoni ta’ EUR 3 biljun għall-Faċilità għar-Refuġjati fit-Turkija. Il-baġit tal-2016 u l-2017 mobilizzat abbażi tal-Faċilità kien magħmul minn EUR 1 biljun mill-baġit tal-UE u EUR 2 biljun minn kontribuzzjonijiet tal-Istati Membri bħala dħul estern assenjat. Huwa propost li dan l-arranġament jitkompla għall-2018 u l-2019. Din id-distribuzzjoni tiżgura li jibqgħu biżżejjed marġnijiet fil-baġit tal-UE biex jiġu ttrattati emerġenzi u kriżijiet mhux mistennija sal-aħħar tal-qafas finanzjarju pluriennali attwali, b’mod partikulari fil-qasam tal-migrazzjoni.
      Il-mobilizzazzjoni ta’ kontribuzzjonijiet mill-Istati Membri għall-Faċilità għall-2016 u 2017 ġiet segwita minn Fehim Komuni li jistabbilixxi qafas ta’ governanza u kundizzjonalità għall-Faċilità għar-Refuġjati għat-Turkija mill-Kummissjoni u r-Rappreżentanti tal-Gvernijiet tat-28 Stat Membru (2). L-istruttura ta’ governanza tal-Faċilità, li fiċ-ċentru tagħha hemm kumitat li fih l-Istati Membri kollha jivvutaw u t-Turkija li tipparteċipa f’kapaċità konsultattiva, weriet li kienet effikaċi ħafna. Li kieku l-baġit tal-UE biss jikkontribwixxi għat-tieni ħlas parzjali, japplikaw ir-regoli standard tal-UE u l-Istati Membri jkunu esklużi mill-governanza tal-Faċilità. Il-Kummissjoni tistieden lill-Istati Membri biex jistabbilixxu arranġament simili fir-rigward tas-snin 2018 u 2019, bil-kontribuzzjonijiet finanzjarji individwali mill-Istati Membri li jkunu inklużi fil-baġit tal-Unjoni bħala dħul estern assenjat, kif kien il-każ għall-ewwel ħlas parzjali.

         (1)  Il-Komunikazzjoni tal-Kummissjoni COM(2018)91 tat-13 ta’ Marzu 2018.

         (2)  Fehim Komuni li jistabbilixxi qafas ta’ governanza u kundizzjonalità għall-Faċilità għar-Refuġjati fit-Turkija mill-Kummissjoni u r-Rappreżentanti tal-Gvernijiet tat-28 Stat Membru tal-5 ta’ Frar 2016.


               21.3.2018

               MT

               Il-Ġurnal Uffiċjali tal-Unjoni Ewropea

               C 106/7

         Deċiżjoni tal-Awtorità għall-partiti politiċi Ewropej u l-fondazzjonijiet politiċi Ewropej
   tat-13 ta’ Novembru 2017
   li ma tirreġistrax Identités & traditions européennes
   (It-test bl-Ingliż biss huwa awtentiku)
   (2018/C 106/06)
   L-AWTORITÀ GĦALL-PARTITI POLITIĊI EWROPEJ U L-FONDAZZJONIJIET POLITIĊI EWROPEJ,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE, Euratom) Nru 1141/2014 tal-Parlament Ewropew u tal-Kunsill tat-22 ta’ Ottubru 2014 dwar l-istatut u l-finanzjament tal-partiti politiċi Ewropej u l-fondazzjonijiet politiċi Ewropej (1), b’mod partikolari l-Artikolu 9 tiegħu,
   Wara li kkunsidrat is-sottomissjoni li rċeviet mingħand Identités & traditions européennes ASBL,
   Billi:

               (1)

               L-Awtorità għall-partiti politiċi Ewropej u l-fondazzjonijiet politiċi Ewropej (l-“Awtorità”) irċeviet sottomissjoni minn Identités & traditions européennes ASBL (“ITE”) għar-reġistrazzjoni bħala fondazzjoni politika Ewropea (“is-sottomissjoni”) fit-28 ta’ Settembru 2017,

               (2)

               Is-sottomissjoni kienet akkumpanjata minn ittra ffirmata kemm mill-president ta’ ITE u mill-President tal-Alliance Européenne des Mouvements Nationaux (“AEMN”), l-assoċjazzjoni li ITE hija affiljata magħha formalment skont l-Artikolu 16 bis tal-istatuti tagħha,

               (3)

               L-Awtorità bagħtet lil ITE valutazzjoni preliminari fl-4 ta’ Ottubru 2017, li fiha stabbiliet li, bla preġudizzju għall-kwistjoni ta’ jekk is-sottomissjoni kenitx tikkostitwixxi applikazzjoni skont it-termini tar-Regolament (UE, Euratom) Nru 1141/2014, is-sottomissjoni kienet inammissibbli jew, alternattivament, ma kenitx tissodisfa tal-anqas waħda mill-kundizzjonijiet stabbiliti fl-Artikolu 3(2) tar-Regolament (UE, Euratom) Nru 1141/2014,

               (4)

               L-awtorità stiednet lil ITE biex tipprovdi kwalunkwe osservazzjonijiet li xtaqet tissottometti bil-miktub sal-Ġimgħa 20 ta’ Ottubru 2017,

               (5)

               ITE ma għamlitx użu minn din l-opportunità u, sal-lum, ma pprovdiet l-ebda osservazzjoni,

               (6)

               L-Awtorità vvalutat l-ammissibbiltà u l-merti tas-sottomissjoni, bla preġudizzju għall-kwistjoni ta’ jekk din tikkostitwixxix applikazzjoni skont it-termini tar-Regolament (UE, Euratom) Nru 1141/2014,

               (7)

               L-Awtorità tqis li, anke li kieku s-sottomissjoni kellha titqies bħala applikazzjoni skont it-termini tar-Regolament (UE, Euratom) Nru 1141/2014, ma tkunx ammissibbli minħabba li, skont l-Artikolu 8(1) ta’ dak ir-Regolament, applikazzjoni għar-reġistrazzjoni bħala fondazzjoni politika Ewropea tista’ titressaq biss permezz tal-partit politiku Ewropew li miegħu l-applikant huwa formalment assoċjat,

               (8)

               ITE hija affiljata formalment mal-AEMN, li mhijiex partit politiku Ewropew irreġistrat skont il-kundizzjonijiet u l-proċeduri stabbiliti fir-Regolament (UE, Euratom) Nru 1141/2014,

               (9)

               Is-sottomissjoni għalhekk mhijiex konformi mar-rekwiżit formali stabbilit fl-Artikolu 8(1) tar-Regolament (UE, Euratom) Nru 1141/2014,

               (10)

               Barra minn hekk, l-Awtorità tqis li, anke li kieku s-sottomissjoni kellha titqies bħala applikazzjoni ammissibbli skont it-termini tar-Regolament (UE, Euratom) Nru 1141/2014, is-sottomissjoni tfalli fuq il-merti peress li, skont l-ittra (a) tal-Artikolu 3(2) ta’ dak ir-Regolament, ir-reġistrazzjoni hija suġġetta għall-kundizzjoni li l-applikant ikun affiljat ma’ partit politiku Ewropew irreġistrat skont il-kundizzjonijiet u l-proċeduri stabbiliti f’dak ir-Regolament,

               (11)

               Kif intqal fil-premessa 8, l-AEMN mhijiex partit politiku Ewropew irreġistrat skont il-kundizzjonijiet u l-proċeduri stabbiliti fir-Regolament (UE, Euratom) Nru 1141/2014,

               (12)

               Għaldaqstant, is-sottomissjoni ma tissodisfax waħda mill-kundizzjonijiet stabbiliti fl-Artikolu 3(2) tar-Regolament (UE, Euratom) Nru 1141/2014, b’mod partikolari l-kundizzjoni taħt l-ittra (a) tal-Artikolu 3(2) ta’ dak ir-Regolament,

         ADOTTAT DIN ID-DEĊIŻJONI:
   Artikolu 1
   Is-sottomissjoni mressqa minn Identités & traditions européennes għar-reġistrazzjoni bħala fondazzjoni politika Ewropea hija b’dan miċħuda.
   Artikolu 2
   Din id-Deċiżjoni għandha ssir effettiva fil-jum tan-notifika tagħha.
   Artikolu 3
   Din id-Deċiżjoni hija indirizzata lil

               Identités & traditions européennes

               Rue des Alliés 15

               6044 Roux (Charleroi)

               BELGIQUE/BELGIË

      Magħmul fi Brussell, it-13 ta’ Novembru 2017.

            F’isem l-Awtorità għall-partiti politiċi Ewropej u l-fondazzjonijiet politiċi Ewropej

            Id-Direttur

         M. ADAM

      (1)  ĠU L 317, 4.11.2014, p. 1.


title: Deċiżjoni tal-Kunsill (PESK) 2018/466 tal-21 ta' Marzu 2018 li temenda d-Deċiżjoni 2011/172/PESK dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Eġittu

text:
               21.3.2018

               MT

               Il-Ġurnal Uffiċjali tal-Unjoni Ewropea

               LI 78/3

         DEĊIŻJONI TAL-KUNSILL (PESK) 2018/466
   tal-21 ta' Marzu 2018
   li temenda d-Deċiżjoni 2011/172/PESK dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Eġittu
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fil-21 ta' Marzu 2011, il-Kunsill adotta d-Deċiżjoni 2011/172/PESK (1) dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Eġittu.

               (2)

               Abbażi ta' rieżami tad-Deċiżjoni 2011/172/PESK, jenħtieġ li l-miżuri restrittivi jiġġeddu sat-22 ta' Marzu 2019.

               (3)

               Jenħtieġ li tiġi emendata d-dikjarazzjoni tar-raġunijiet għal erba' persuni elenkati fl-Anness għad-Deċiżjoni 2011/172/PESK.

               (4)

               Jenħtieġ li sitt persuni jitneħħew mil-lista ta' persuni fiżiċi u ġuridiċi, entitajiet u korpi li tinsab fl-Anness għad-Deċiżjoni 2011/172/PESK.

               (5)

               Għalhekk jenħtieġ li d-Deċiżjoni 2011/172/PESK tiġi emendata kif meħtieġ,

         ADOTTA DIN ID-DEĊIŻJONI:
   Artikolu 1
   Id-Deċiżjoni 2011/172/PESK hija emendata kif ġej:

               (1)

               fl-Artikolu 5, it-tieni paragrafu huwa sostitwit b'dan li ġej:
               “Din id-Deċiżjoni għandha tapplika sat-22 ta' Marzu 2019.”;

               (2)

               l-Anness huwa emendat kif stabbilit fl-Anness għal din id-Deċiżjoni.

         Artikolu 2
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, il-21 ta' Marzu 2018.

            Għall-Kunsill

            Il-President

         E. ZAHARIEVA

      (1)  Deċiżjoni tal-Kunsill 2011/172/PESK tal-21 ta' Marzu 2011 dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Eġittu (ĠU L 76, 22.3.2011, p. 63).

      ANNESS

                  1.

                  Fl-Anness għad-Deċiżjoni 2011/172/PESK, l-entrati li jikkonċernaw il-persuni li jidhru hawn taħt huma ssostitwiti bl-entrati li ġejjin:

                              Isem (u kwalunkwe psewdonimu)

                              Informazzjoni ta' identifikazzjoni

                              Raġunijiet għall-indikazzjoni

                              2.

                              “Suzanne Saleh Thabet

                              Mart is-Sur Mohamed Hosni Elsayed Mubarak, ex-President tar-Repubblika Għarbija tal-Eġittu.
                              Data tat-twelid: 28.2.1941
                              Mara

                              Assoċjata ma' Mohamed Hosni Elsayed Mubarak, li huwa soġġett għal proċedimenti ġudizzjarji jew għal proċess ta' rkupru ta' assi mill-awtoritajiet Eġizzjani wara sentenza finali tal-qorti fir-rigward tal-miżapproprijazzjoni ta' Fondi tal-Istat abbażi tal-Konvenzjoni tan-Nazzjonijiet Uniti kontra l-korruzzjoni.

                              4.

                              Heidy Mahmoud Magdy Hussein Rasekh

                              Mart is-Sur Alaa Mohamed Hosni Elsayed Mubarak, bin l-ex President tar-Repubblika Għarbija tal-Eġittu
                              Data tat-twelid: 5.10.1971
                              Mara

                              Persuna soġġetta għal proċedimenti ġudizzjarji jew għal proċess ta' rkupru ta' assi mill-awtoritajiet Eġizzjani wara sentenza finali tal-qorti fir-rigward tal-miżapproprijazzjoni ta' Fondi tal-Istat abbażi tal-Konvenzjoni tan-Nazzjonijiet Uniti kontra l-korruzzjoni, u assoċjata ma' Alaa Mohamed Hosni Elsayed Mubarak.

                              6.

                              Khadiga Mahmoud El Gammal

                              Mart is-Sur Gamal Mahamed Hosni Elsayed Mubarak, bin l-ex President tar-Repubblika Għarbija tal-Eġittu
                              Data tat-twelid: 13.10.1982
                              Mara

                              Persuna soġġetta għal proċedimenti ġudizzjarji jew għal proċess ta' rkupru ta' assi mill-awtoritajiet Eġizzjani wara sentenza finali tal-qorti fir-rigward tal-miżapproprijazzjoni ta' Fondi tal-Istat abbażi tal-Konvenzjoni tan-Nazzjonijiet Uniti kontra l-korruzzjoni, u assoċjata ma' Gamal Mohamed Hosni Elsayed Mubarak.

                              19.

                              Elham Sayed Salem Sharshar

                              Mart is-Sur Habib Ibrahim Eladli
                              Data tat-twelid: 23.1.1963
                              Mara

                              Persuna soġġetta għal proċedimenti ġudizzjarji fir-rigward tal-miżapproprijazzjoni ta' Fondi tal-Istat abbażi tal-Konvenzjoni tan-Nazzjonijiet Uniti kontra l-korruzzjoni, u assoċjata ma' Habib Ibrahim Eladli.”

                  2.

                  Fl-Anness għad-Deċiżjoni 2011/172/PESK, jitħassru l-entrati li jikkonċernaw il-persuni li ġejjin:

                              7.

                              Ahmed Abdelaziz Ezz,

                              8.

                              Abla Mohamed Fawzi Ali Ahmed Salama,

                              9.

                              Khadiga Ahmed Ahmed Kamel Yassin,

                              10.

                              Shahinaz Abdel Aziz Abdel Wahab Al Naggar,

                              11.

                              Ahmed Alaeldin Amin Abdemaksoud Elmaghraby,

                              12.

                              Naglaa Abdallah El Gazaerly.


title: Deċiżjoni tal-Kunsill (UE, Euratom) 2018/472 tad-19 ta' Marzu 2018 li taħtar membru tal-Qorti tal-Awdituri

text:
               22.3.2018

               MT

               Il-Ġurnal Uffiċjali tal-Unjoni Ewropea

               L 79/23

         DEĊIŻJONI TAL-KUNSILL (UE, Euratom) 2018/472
   tad-19 ta' Marzu 2018
   li taħtar membru tal-Qorti tal-Awdituri
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 286(2) tiegħu,
   Wara li kkunsidra t-Trattat li jistabbilixxi l-Komunità Ewropea tal-Enerġija Atomika, u b'mod partikolari l-Artikolu 106a tiegħu,
   Wara li kkunsidra l-proposta mir-Renju tal-Belġju,
   Wara li kkunsidra l-opinjoni tal-Parlament Ewropew (1),
   Billi:

               (1)

               Il-mandat tas-Sur Karel PINXTEN bħala membru tal-Qorti tal-Awdituri skada fit-28 ta' Frar 2018.

               (2)

               Għaldaqstant jenħtieġ li jinħatar membru ġdid tal-Qorti tal-Awdituri,

         ADOTTA DIN ID-DEĊIŻJONI:
   Artikolu 1
   Is-Sinjura Annemie TURTELBOOM hija b'dan maħtura membru tal-Qorti tal-Awdituri għall-perijodu mill-1 ta' Mejju 2018 sat-30 ta' April 2024.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, id-19 ta' Marzu 2018.

            Għall-Kunsill

            Il-President

         R. PORODZANOV

      (1)  Opinjoni tal-1 ta' Marzu 2018 (għadha mhijiex ippubblikata fil-Ġurnal Uffiċjali).


title: Deċiżjoni tal-Kunsill (UE) 2018/467 tal-25 ta' Settembru 2017 dwar l-iffirmar, f'isem l-Unjoni, u l-applikazzjoni proviżorja tal-Ftehim għal kooperazzjoni xjentifika u teknoloġika bejn l-Unjoni Ewropea u r-Repubblika Libaniża li jistabbilixxi t-termini u l-kundizzjonijiet għall-parteċipazzjoni tar-Repubblika Libaniża fis-Sħubija fir-Riċerka u l-Innovazzjoni fiż-Żona tal-Mediterran (PRIMA)

text:
               22.3.2018

               MT

               Il-Ġurnal Uffiċjali tal-Unjoni Ewropea

               L 79/1

         DEĊIŻJONI TAL-KUNSILL (UE) 2018/467
   tal-25 ta' Settembru 2017
   dwar l-iffirmar, f'isem l-Unjoni, u l-applikazzjoni proviżorja tal-Ftehim għal kooperazzjoni xjentifika u teknoloġika bejn l-Unjoni Ewropea u r-Repubblika Libaniża li jistabbilixxi t-termini u l-kundizzjonijiet għall-parteċipazzjoni tar-Repubblika Libaniża fis-Sħubija fir-Riċerka u l-Innovazzjoni fiż-Żona tal-Mediterran (PRIMA)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 186, flimkien mal-Artikolu 218(5) tiegħu,
   Wara li kkunsidra l-proposta tal-Kummissjoni Ewropea,
   Billi:

               (1)

               Id-Deċiżjoni (UE) 2017/1324 tal-Parlament Ewropew u tal-Kunsill (1) tistipula l-parteċipazzjoni tal-Unjoni fis-Sħubija fir-Riċerka u l-Innovazzjoni fiż-Żona tal-Mediterran (PRIMA) li jipparteċipaw fiha b'mod konġunt diversi Stati Membri.

               (2)

               L-għan tal-PRIMA hu li jiġi implimentat programm biex jinbnew kapaċitajiet ta' riċerka u ta' innovazzjoni u biex jiġu żviluppati l-għarfien u soluzzjonijiet innovattivi komuni għas-sistemi agroalimentari, biex dawn isiru sostenibbli, u għall-provvista u l-ġestjoni integrati tal-ilma fiż-żona tal-Mediterran, biex dawk is-sistemi u dik il-provvista u l-ġestjoni jsiru aktar reżiljenti għall-klima, effiċjenti, kosteffettivi u ambjentalment u soċjalment sostenibbli, u biex isir kontribut biex tinstab soluzzjoni upstream għal problemi marbutin mal-iskarsezza tal-ilma, is-sikurezza alimentari, in-nutrizzjoni, is-saħħa, il-benesseri u l-migrazzjoni.

               (3)

               Fi PRIMA se jipparteċipaw b'mod konġunt għadd ta' Stati Membri u ta' pajjiżi terzi (“Stati Parteċipanti”) b'livell għoli ta' impenn għall-integrazzjoni xjentifika, finanzjarja u tal-ġestjoni u bl-istess termini u kundizzjonijiet.

               (4)

               Ir-Repubblika Libaniża (“il-Libanu”) esprimiet ix-xewqa tagħha li tissieħeb fi PRIMA bħala Stat Parteċipant u fl-istess livell tal-Istati Membri u tal-pajjiżi terzi assoċjati ma' Orizzont 2020 - il-Programm Qafas għar-Riċerka u l-Innovazzjoni (2014-2020) li jipparteċipaw fi PRIMA.

               (5)

               Skont l-Artikolu 1(2) tad-Deċiżjoni (UE) 2017/1324, il-Libanu jsir Stat Parteċipant fi PRIMA soġġett għall-konklużjoni ta' ftehim internazzjonali għal kooperazzjoni xjentifika u teknoloġika mal-Unjoni li jistabbilixxi t-termini u l-kundizzjonijiet għall-parteċipazzjoni tal-Libanu fi PRIMA.

               (6)

               Fit-30 ta' Mejju 2017, il-Kunsill awtorizza lill-Kummissjoni biex tiftaħ negozjati, f'isem l-Unjoni, mal-Libanu dwar Ftehim għal kooperazzjoni xjentifika u teknoloġika bejn l-Unjoni Ewropea u r-Repubblika Libaniża li jistabbilixxi t-termini u l-kundizzjonijiet għall-parteċipazzjoni tar-Repubblika Libaniża fis-Sħubija fir-Riċerka u l-Innovazzjoni fiż-Żona tal-Mediterran (PRIMA) (“il-Ftehim”), soġġett għall-adozzjoni tad-Deċiżjoni (UE) 2017/1324. In-negozjati ġew konklużi b'suċċess.

               (7)

               Jenħtieġ li l-Ftehim jiġi ffirmat f'isem l-Unjoni.

               (8)

               Sabiex il-Libanu jkun jista' jipparteċipa fi PRIMA mill-bidu nett, jenħtieġ li l-Ftehim jiġi applikat fuq bażi provviżorja, sa meta jitlestew il-proċeduri neċessarji għad-dħul fis-seħħ tiegħu,

         ADOTTA DIN ID-DEĊIŻJONI:
   Artikolu 1
   L-iffirmar f'isem l-Unjoni tal-Ftehim għal kooperazzjoni xjentifika u teknoloġika bejn l-Unjoni Ewropea u r-Repubblika Libaniża li jistabbilixxi t-termini u l-kundizzjonijiet għall-parteċipazzjoni tar-Repubblika Libaniża fis-Sħubija fir-Riċerka u l-Innovazzjoni fiż-Żona tal-Mediterran (PRIMA) huwa b'dan awtorizzat, soġġett għall-konklużjoni tal-imsemmi Ftehim.
   It-test tal-Ftehim huwa mehmuż ma' din id-Deċiżjoni.
   Artikolu 2
   Il-President tal-Kunsill huwa b'dan awtorizzat li jinnomina l-persuna jew persuni bis-setgħa li jiffirmaw il-Ftehim f'isem l-Unjoni.
   Artikolu 3
   Dan il-Ftehim għandu jiġi applikat fuq bażi provviżorja, minn meta jiġi ffirmat, sa meta jitlestew il-proċeduri neċessarji għad-dħul fis-seħħ tiegħu.
   Artikolu 4
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, il-25 ta' Settembru 2017.

            Għall-Kunsill

            Il-President

         M. MAASIKAS

      (1)  Id-Deċiżjoni (UE) 2017/1324 tal-Parlament Ewropew u tal-Kunsill tal-4 ta' Lulju 2017 dwar il-parteċipazzjoni tal-Unjoni fis-Sħubija fir-Riċerka u l-Innovazzjoni fiż-Żona tal-Mediterran (PRIMA) li pparteċipaw fiha b'mod konġunt diversi Stati Membri (ĠU L 185, 18.7.2017, p. 1).


title: Deċiżjoni tal-Kunsill (UE) 2018/473 tad-19 ta' Marzu 2018 li taħtar membru, propost mir-Repubblika Federali tal-Ġermanja, fil-Kumitat tar-Reġjuni

text:
               22.3.2018

               MT

               Il-Ġurnal Uffiċjali tal-Unjoni Ewropea

               L 79/24

         DEĊIŻJONI TAL-KUNSILL (UE) 2018/473
   tad-19 ta' Marzu 2018
   li taħtar membru, propost mir-Repubblika Federali tal-Ġermanja, fil-Kumitat tar-Reġjuni
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 305 tiegħu,
   Filwaqt li kkunsidra l-proposta mill-Gvern Ġermaniż,
   Billi:

               (1)

               Fis-26 ta' Jannar 2015, fil-5 ta' Frar 2015 u fit-23 ta' Ġunju 2015, il-Kunsill adotta d-Deċiżjonijiet (UE) 2015/116 (1), (UE) 2015/190 (2) u (UE) 2015/994 (3) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020.

               (2)

               Konsegwentement għal tmiem il-mandat tas-Sur Hans-Josef VOGEL, sar vakanti s-siġġu ta' membru fil-Kumitat tar-Reġjuni,

         ADOTTA DIN ID-DEĊIŻJONI:
   Artikolu 1
   Huwa b'dan maħtur membru fil-Kumitat tar-Reġjuni għall-bqija tal-mandat attwali, li jintemm fil-25 ta' Jannar 2020:

               —

               Dr Eckhard RUTHEMEYER, Bürgermeister der Stadt Soest.

         Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, id-19 ta' Marzu 2018.

            Għall-Kunsill

            Il-President

         R. PORODZANOV

      (1)  Id-Deċiżjoni tal-Kunsill (UE) 2015/116 tas-26 ta' Jannar 2015 li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 20, 27.1.2015, p. 42).

      (2)  Id-Deċiżjoni tal-Kunsill (UE) 2015/190 tal-5 ta' Frar 2015 li taħtar il-membri u membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 31, 7.2.2015, p. 25).

      (3)  Id-Deċiżjoni tal-Kunsill (UE) 2015/994 tat-23 ta' Ġunju 2015 li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 159, 25.6.2015, p. 70).


title: Deċiżjoni tal-Kunsill tad-19 ta’ Marzu 2018 li ġġedded il-Bord Governattiv taċ-Ċentru Ewropew għall-Iżvilupp ta’ Taħriġ Vokazzjonali

text:
               22.3.2018

               MT

               Il-Ġurnal Uffiċjali tal-Unjoni Ewropea

               C 107/3

         DEĊIŻJONI TAL-KUNSILL
   tad-19 ta’ Marzu 2018
   li ġġedded il-Bord Governattiv taċ-Ċentru Ewropew għall-Iżvilupp ta’ Taħriġ Vokazzjonali
   (2018/C 107/03)
   IL-KUNSILL TAL-UNJONI EWROPEA,
   Wara li kkunsidra r-Regolament tal-Kunsill (KEE) Nru 337/75 tal-10 ta’ Frar 1975 li jwaqqaf Ċentru Ewropew għall-Iżvilupp ta’ Taħriġ Professjonali, u b’mod partikolari l-Artikolu 4 tiegħu (1),
   Wara li kkunsidra n-nomina ppreżentata mill-Gvern Rumen,
   Billi:

               (1)

               Bid-Deċiżjonijiet tiegħu tal-14 ta’ Lulju 2015 (2) u tal-14 ta’ Settembru 2015 (3), il-Kunsill ħatar il-membri tal-Bord Governattiv taċ-Ċentru Ewropew għall-Iżvilupp ta’ Taħriġ Vokazzjonali għall-perijodu mit-18 ta’ Settembru 2015 sas-17 ta’ Settembru 2018.

               (2)

               Post ta’ membru fuq il-Bord Governattiv taċ-Ċentru huwa disponibbli għar-Rumanija fil-kategorija tar-rappreżentanti tal-Gvern bħala riżultat tar-riżenja tas-Sinjura Gabriel PETRE.

               (3)

               Jenħtieġ li l-membri tal-Bord Governattiv taċ-Ċentru msemmi hawn fuq jinħatru għall-bqija tal-mandat attwali, li jiskadi fis-17 ta’ Settembru 2018,

         IDDEĊIEDA KIF ĠEJ:
   Artikolu 1
   Il-persuna li ġejja hija b’dan maħtura membru tal-Bord Governattiv taċ-Ċentru Ewropew għall-Iżvilupp ta’ Taħriġ Vokazzjonali għall-bqija tal-mandat, li jiskadi fis-17 ta’ Settembru 2018:
   RAPPREŻENTANTI TAL-GVERN:

               RUMANIJA

               Is-Sinjura Felicia Ioana SĂNDULESCU

         Artikolu 2
   Din id-Deċiżjoni għandha tiġi ppubblikata, għall-informazzjoni, f’Il-Ġurnal Uffiċjali tal-Unjoni Ewropea.

      Magħmul fi Brussell, id-19 ta’ Marzu 2018.

            Għall-Kunsill

            Il-President

         R. PORODZANOV

      (1)  ĠU L 39, 13.2.1975, p. 1.

      (2)  ĠU C 232, 16.7.2015, p. 2.

      (3)  ĠU C 305, 16.9.2015, p. 2.